b'\n_START_ARTICLE_\nEmbrik Strand\n_START_SECTION_\nForfatteren\n_START_PARAGRAPH_\nEmbrik Strand har publisert en rekke artikler i flere entomologiske tidsskrift. De fleste omhandler utenlandske arter, men ut fra sin norske samling fra ungdommen skrev han en rekke artikler om norske insekter og edderkopper. Han arbeidet s\xc3\xa6rlig med edderkopper, sommerfugler og veps. Leif R. Natvig utarbeidet en liste i Norsk entomologisk Tidsskrift over Embrik Strands publikasjoner.\n_START_SECTION_\nEn kontroversiell forsker\n_START_PARAGRAPH_\nS\xc3\xa6rlig Strands tidligere arbeider ble sterkt kritisert av norske entomologer. Thomas Georg M\xc3\xbcnster publiserte en gjennomgang av hans tidlige arbeider p\xc3\xa5 biller og karakteriserte dem som "totalt verdil\xc3\xb8se" p\xc3\xa5 grunn av tallrike feilbestemmelser og sannsynligvis ogs\xc3\xa5 sammenblanding av eksemplarer samlet i ulike omr\xc3\xa5der. Ogs\xc3\xa5 hans tidlige arbeider p\xc3\xa5 edderkopper har blitt hardt kritisert, blant annet fordi han beskrev nye arter basert p\xc3\xa5 ikke-kj\xc3\xb8nnsmodne individer. Hans arbeider fra tiden etter at han forlot Norge virker mer solide og en stor del av artene han har beskrevet gjelder fortsatt som gyldige i dag. Embrik Strands iver etter \xc3\xa5 f\xc3\xa5 navnet sitt heftet ved s\xc3\xa5 mange arter som mulig synes ganske p\xc3\xa5fallende - han navnsatte nye arter innen en rekke ulike grupper av leddyr og beskjeftiget seg med et mye bredere utvalg av dyregrupper enn det i dag er akseptert at noen kan opprettholde ekspert-kompetanse p\xc3\xa5. Det er ogs\xc3\xa5 p\xc3\xa5fallende hvor mange slekter og arter hans kolleger har oppkalt etter Embrik Strand, s\xc3\xa6rlig mange av den tsjekkiske entomologen Jan Obenberger, som Strand ogs\xc3\xa5 oppkalte mange arter etter.'